钦定古今图书集成/明伦汇编/官常典/第554卷 > 柳惔
## 钦定古今图书集成/明伦汇编/官常典/第554卷 > 柳惔

按《梁书》本传，“惔字文通，河东解人也。父世隆，齐司空。
惔年十七，齐武帝为中军，命为参军，转主簿。齐初，入
为尚书三公郎，累迁太子中舍人，巴东王子响友。子
响为荆州，惔随之镇。子响昵近小人，惔知将为祸，称
疾还京。及难作，惔以先归得免。历中书侍郎、中护军
长史，出为新安太守，居郡，以无政绩，免归。久之，为右”
军谘议参军事。建武末，为西戎校尉、梁南秦二州刺
史。及高祖起兵，惔举汉中应义和。帝即位，以为侍中，
领前军将军。高祖践祚，征为护军将军，未拜，仍迁太
子詹事，加散骑常侍。论功封曲江县侯，邑千户。高祖
因䜩为诗以贻惔曰：“尔实冠群后，惟余实念功。”又尝
侍座，高祖曰：“徐元瑜违命岭南，《周书》罪不相及，朕已
宥其诸子，何如？”惔对曰：“罚不及嗣，赏延于世，今复见
之圣朝。”时以为知言。寻迁尚书右仆射。天监四年，大
举北伐，临川王宏都督众军，以惔为副。军还，复为仆
射。以久疾，转金紫光禄大夫，加散骑常侍，给亲信二
十人。未拜，出为使持节、安南将军、湘州刺史。六年十
月，卒于州，时年四十六。高祖为素服举哀。赠侍中、抚
军将军，给鼓吹一部，谥曰穆。惔著《仁政传》及诸诗赋，
粗有辞义。子照嗣。惔第四弟憕，亦有美誉，历侍中、镇
西长史。天监十二年卒。赠宁远将军、豫州刺史。